**Casa mea**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu mă iartă, o, mă iartă,

Casa mea de humă, tu,

Despre toate-am scris pe lume,

Numai despre tine nu.

Să-ţi trag radio şi lumină

Ţi-am făgăduit cândva

Şi că fi-vom împreună

Pieptul meu cât va sufla.

Dar prin alte case, iată,

Eu lumina o presor,

Alte case mă ascultă

Când vorbesc la difuzor.

Ţi-am luat-o şi pe mama

Şi-aţi rămas acuma, ia,

Vai, nici tu în rând cu lumea

Şi nici orăşeancă ea.

Las’ că vin eu cu bătrâna

Şi nepotul o să-l iau,

Care pe neprins de veste

Speria-va-ţi bezna: „Hau!”

Şi vei râde cu băiatul

Ca doi prunci prea mititei

Şi vei plânge cu bătrâna

De dor, ca două femei.

Şi vei tace lung cu mine

Cu văz tulbur şi durut,

Casa văduvă şi tristă

De pe margine de Prut.